**Rēzeknes novada pašvaldības Sociālā dienesta pārskats**

**par darbu 2018.gadā**

Rēzeknes novada pašvaldības Sociālais dienests izveidots 2009.gada 3.decembrī. Sociālais dienests savā darbībā ievēro Latvijas Republikas likumus: likums „Par pašvaldībām”, „Sociālo pakalpojumu un sociālās palīdzības likums”, „Par sociālo drošību”; Latvijas Republikas Ministru kabineta noteikumus, Rēzeknes novada pašvaldības saistošos noteikumus. Sociālais dienests darbojas uz Nolikuma pamata un ievēro noteiktās prasības un uzdevumus. Sociālā dienesta darbība tiek finansēta no pašvaldības budžeta līdzekļiem.

***Sociālā dienesta uzdevumi.***

Sociālā dienesta galvenie uzdevumi ir sniegt sociālo palīdzību un sociālos pakalpojumus Rēzeknes novada administratīvajā teritorijā dzīvojošajiem iedzīvotājiem: veciem, vientuļiem ļaudīm, trūcīgām personām un ģimenēm; kā arī palīdzēt personām, ģimenēm un personu grupām; noteikt, atrisināt vai mazināt sociālās problēmas, attīstot pašas personas resursus un iesaistot atbalsta sistēmās. Dienesta speciālistu darbība ir vērsta uz to, lai panāktu un veicinātu personu sociālo problēmu praktisku risinājumu un viņu dzīves kvalitātes uzlabošanos, iekļaušanos sabiedrībā, spēju līdzdarboties un palīdzēt pašiem sev.

***Sociālā dienesta funkcijas.***

Sociālā dienesta galvenās funkcijas ir koordinēt, plānot, organizēt sociālās palīdzības un sociālo pakalpojumu sniegšanu Rēzeknes novada administratīvajā teritorijā dzīvojošiem iedzīvotājiem, lai apmierinātu to pamatvajadzības un veicinātu darbspējīgo personu līdzdarbību savas situācijas uzlabošanā.

Sociālā dienesta kompetencē ir iedzīvotāju informēšana par sociālo palīdzību un sociālajiem pakalpojumiem.

Sociālais dienests ir uzņēmies funkcijas papildus Latvijas Republikas “Sociālo pakalpojumu un sociālās palīdzības likumā noteiktajām funkcijām”, kas saistītas ar sociālo pakalpojumu organizēšanu Rēzeknes novadā:

* koordinēt novada sociālā darba speciālistu darbību;
* nodrošināt metodisko atbalstu novada sociālā darba speciālistiem sociālās palīdzības un sociālo pakalpojumu jomā.

***Sociālā palīdzība.***

Sociālā palīdzība – naudas vai mantisks pabalsts, kura piešķiršana balstās uz materiālo resursu novērtēšanu personām (ģimenēm), kurām trūkst līdzekļu pamatvajadzību apmierināšanai.

2018.gadā Sociālais dienests sociālo palīdzību sniedzis 1554 ģimenēm jeb 2960 personām. Tieši trūcīgo iedzīvotāju pamatvajadzību nodrošināšanai izlietoti vislielākie līdzekļi – 647 413 euro (GMI pabalsts, dzīvokļa pabalsts, apbedīšanas pabalsts, pabalsts īres un komunālo maksājumu apmaksai sociālajos dzīvokļos, pabalsts pusdienu apmaksai trūcīgo , maznodrošināto, daudzbērnu, aizbildņu ģimeņu skolēniem un bērniem, kuri apmeklē pirmsskolas izglītības iestādes).

Trūcīgas personas/ģimenes statusa piešķiršanai 2018.gadā izvērtētas un statuss piešķirts 1387 ģimenēm jeb 2706 personām. No visiem pabalstiem izlietotajiem līdzekļiem 57,75 % tika novirzīti pabalsta garantētā minimālā ienākumu (GMI) līmeņa nodrošināšanai, kas ir viens no noteiktajiem pabalstiem, kura obligāta izmaksa noteikta Sociālo pakalpojumu un sociālās palīdzības likumā. 2018.gadā GMI pabalstu saņēma 684 ģimenes jeb 1212 personas.

Dzīvokļa pabalsta izmaksas aizvadītajā gadā sastādīja 26,17% no kopējās pabalstiem izmaksātās summas un saņēmēju skaitā bija 1408 ģimenes jeb 2632 personas.

**Izmaksātie pabalsti 2018.gadā**

|  |  |  |  |
| --- | --- | --- | --- |
| **Pabalsta veids** | **Izlietotā summa** | **Saņēmušo ģimeņu skaits** | **Saņēmušo personu skaits** |
| GMI pabalsts | 373 986 | 684 | 1212 |
| Dzīvokļa pabalsts | 169 440 | 1408 | 2632 |
| Pabalsts pusdienu apmaksai | 85 995 | 729 | 1140 |
| Pabalsts jaundzimušā aprūpei | 26 025 | 194 | 202 |
| Sociālās garantijas bērniem bāreņiem vai bez vecāku gādības palikušajiem bērniem pēc pilngadības sasniegšanas | 29 846 | 40 | 40 |
| Pabalsts audžuģimenēm | 67 153 | 17 | 26 |
| Apbedīšanas pabalsts | 6633 | 34 | 34 |
| Pabalsts veselības aprūpei | 10 666 | 139 | 139 |
| Pabalsts krīzes situācijā | 7078 | 27 | 27 |
| Aprūpes mājās pabalsts | 27 836 | 91 | 91 |
| Pabalsts īres un komunālo maksājumu apmaksai sociālajos dzīvokļos | 21 950 | 71 | 86 |
| Pabalsts 1.klases skolēniem | 2814 | 134 | 134 |
| Pabalsts mājokļa pielāgošanai | 0 | 0 | 0 |
| Pabalsts personām pēc atbrīvošanās no ieslodzījuma vietas | 364 | 13 | 13 |

Dienests sniedz palīdzību arī pilngadību sasniegušajiem bērniem bāreņiem vai bez vecāku gādības palikušajiem bērniem pēc ārpusģimenes aprūpes beigšanās. 2018.gadā pabalsts patstāvīgas dzīves uzsākšanai un mīkstā inventāra iegādei izmaksāts 14 personām. Ikmēneša pabalsts bērniem bāreņiem, kuri sekmīgi mācās vispārizglītojošās izglītības iestādēs, profesionāli tehniskajās vidusskolās un augstākajās mācību iestādēs, izmaksāts 40 personām. Pabalsts īres un komunālo maksājumu apmaksai izmaksāts 8 personām. Pabalsts sociālo garantiju nodrošināšanai bērniem bāreņiem vai bez vecāku gādības palikušajiem bērniem sastādīja 4,6 % no kopējās pabalstiem izmaksātās summas.

Lai nodrošinātu bez vecāku gādības palikušajiem bērniem vai bērniem bāreņiem ģimenisku vidi, dienests izmantoja 17 audžuģimeņu pakalpojumus. 2018.gadā audžuģimenēs dzīvoja 26 novada bērni, kuru bioloģiskajās ģimenēs tika konstatēti bērna attīstībai un veselībai nepiemēroti apstākļi. Audžuģimenēm ik mēnesi tika izmaksāts pabalsts audžubērna uzturam un pabalsts apģērba un mīkstā inventāra iegādei.

4% no kopējās pabalstu summas, izlietotas pabalstam jaundzimušā aprūpei. 2018.gadā pabalstu saņēmušas 194 mūsu novada ģimenes.

***Darbs ar ģimenēm ar bērniem***

Sociāla darbinieka darbam ar ģimenēm ar bērniem pienākumos ietilpst bērnu/ģimeņu vajadzību un sociālo problēmu noteikšana, to risinājums, klientu lietu veidošana, darbs ar datubāzi, risku novērtēšana ģimenēs ar bērniem, sociālās korekcijas un sociālās palīdzības programmu izstrāde, atzinumu sagatavošana bāriņtiesai, resursu un pakalpojumu piesaistīšana darba procesā, starpinstitucionālās sadarbības veidošana. Redzeslokā ir ģimenes ar dažādām sociālām problēmām - vecāku alkoholisms, bezdarbs, zināšanu trūkums bērnu audzināšanā un aprūpē, bērnu skolas kavējumi, vecāku šķiršanās, kas ietekmē bērna vispārējo uzvedību, bērni ar deviantu uzvedību utt. Ģimenes ar bērniem sociālā darbinieka redzeslokā nonāk ja: ir informācija no institūcijām par bērnu tiesību iespējamu pārkāpšanu, no kaimiņiem vai citām personām, pašas ģimenes vai citi ģimenes locekļi vēršas pēc palīdzības.

2018.gadā sociālā darba pakalpojums tika nodrošināts 246 ģimenēm ar bērniem. Sociālie darbinieki darbam ar ģimenēm ar bērniem:

* snieguši 1417 konsultācijas;
* veiktas 683 ģimeņu apsekošanas dzīvesvietās;
* piedalījušies 22 bāriņtiesu sēdēs;
* piedalījušies 33 starpinstitucionālajās sanāksmēs;
* piedalījušies 2 tiesas sēdēs;
* sagatavoti 114 atzinumi bāriņtiesām, probācijas dienestam, Valsts policijai, citu pašvaldību Sociālajiem dienestiem, Valsts bērnu tiesību aizsardzības inspekcijai.

2018. gadā ir veikts darbs ar 52 riska ģimenēm, kurās vecāki nepietiekoši rūpējas un atstāj novārtā savus bērnus. Tas ir ilgstošs sociālais darbs, kas ne vienmēr vainagojas ar pozitīviem rezultātiem. Biežāk tie ir nelieli panākumi un nelielas pozitīvas izmaiņas. Sociālie darbinieki  ar ģimenēm un bērniem strādāja pie tā, lai vecāki būtu atbildīgi par savu bērnu audzināšanu, izaugsmi un attīstību, lai bērni veidotos par pilnvērtīgām personām, pietiekoši saņemtu vecāku mīlestību, gādību un uzmanību, būtu motivēti mācīties, radoši pavadītu savu brīvo laiku. Savās vecāku ģimenēs un no tuviniekiem varētu iegūt pozitīvas ģimenes modeļa izpratni, kam būtu jābūt katra vecāka atbildībai un pienākumam. Ikdienā tika veikts profesionāls sociālās korekcijas darbs, izstrādājot katrai ģimenei individuālu ģimenes/personas atveseļošanas programmu, sastādot sociālās rehabilitācijas plānus un slēdzot sadarbības līgumus.

**2018.gadā sniegti sekojoši pakalpojumi:**

1. **Rehabilitācijas pakalpojumi:**

* **Ilgstošas sociālās aprūpes un sociālās rehabilitācijas pakalpojums institūcijā** tika nodrošināts vienam bērnam ar smagiem funkcionāliem un garīga rakstura traucējumiem. Pakalpojuma nodrošināšanai izlietoti 1637,16 euro.
* **Sociālā atbalsta pakalpojums institūcijā jaunajām māmiņām.** Pašvaldības apmaksātu sociālā atbalsta pakalpojumu Tiskādu bērnu namā 2018.gadā saņēmušas 3 māmiņas ar bērniem.
* **Sociālā rehabilitācija no prettiesiskām darbībām cietušiem bērniem institūcijā** (Krīzes centros) 2018. gadā ir nodrošināta 22 bērniem un 2 bērnu pavadoņiem. Pakalpojuma finansēšanu veic un uzskaita Latvijas Bērnu fonds.
* **Sociālā rehabilitācija no prettiesiskām darbībām cietušiem bērniem dzīvesvietā** 2018. gadā nodrošināta 3 bērniem. Pakalpojuma nodrošināšanai finansējumu piešķir Latvijas bērnu fonds.
* **Sociālās rehabilitācijas pakalpojums no vardarbības cietušām personām.** Pakalpojums nodrošināts 8 cilvēkiem.
* **Sociālās rehabilitācijas pakalpojums vardarbību veikušām personām.** Pakalpojums nodrošināts 13 cilvēkiem.

1. **Grupu dzīvokļa pakalpojums** 2018.gadā tika piešķirts vienai personai ar garīga rakstura traucējumiem un bērnam. Pakalpojuma nodrošināšanai izlietoti 1923,04 euro.
2. **Ģimenes asistenta pakalpojums.** Ģimenes asistenta pakalpojums nodrošina ģimenei ar bērniem atbalstu un apmācību sociālo prasmju apgūšanā un atjaunošanā, bērnu aprūpē un audzināšanā, mājsaimniecības vadīšanā, saskaņā ar individuāli izstrādātu sociālās rehabilitācijas plānu. 2018.gadā ģimenes asistenta pakalpojums tika piešķirts 4 ģimenēm, bērnu skaitu šajās ģimenēs - 7. Pakalpojuma finansēšana tiek veikta no Sociālā dienesta budžeta.
3. **Audžuģimeņu pakalpojums.** Lai nodrošinātu bez vecāku gādības palikušajiem bērniem vai bērniem bāreņiem ģimenisku vidi, 2018.gadā Sociālais dienests izmantoja 16 audžuģimeņu pakalpojumus. 2018.gadā audžuģimenēs dzīvoja 22 novada bērni, kuru bioloģiskajās ģimenēs tika konstatēti bērna attīstībai un veselībai nepiemēroti apstākļi. Audžuģimenēm ik mēnesi tika izmaksāts pabalsts audžubērna uzturam un pabalsts apģērba un mīkstā inventāra iegādei.
4. **"Atelpas brīža" pakalpojums.** Atelpas brīža pakalpojuma sniedzējs personai nodrošina nepieciešamības gadījumā palīdzību pašaprūpē un personīgās higiēnas nodrošināšanā, nepieciešamības gadījumā bērna uzraudzību un individuālu atbalstu aprūpē atbilstoši nepieciešamībai. 2018.gadā atelpas brīža pakalpojums tika piešķirts 1 bērnam ar funkcionāliem traucējumiem.
5. **Masāžas pakalpojums bērniem ar funkcionāliem traucējumiem.** Projekta ,,Deinstitucionalizācijas pasākumu īstenošana Latgales reģionā" ietvaros 9 bērni ar funkcionāliem traucējumiem 2018.gadā saņēmuši klasiskās masāžas pakalpojumus. Pakalpojuma finansēšana tiek veikta no projekta līdzekļiem.
6. **Atbalsta grupas pakalpojums:**

* divas atbalsta grupas (pa 12 nodarbībām katrā) jaunajām māmiņām ,,Laimīgā māte laimīgam bērnam”, ar mērķi sniegt atbalstu māmiņām iekšējo resursu atpazīšanai un attīstībai komunikācijas trūkuma mazināšanai. Atbalsta grupas apmeklēja 9 māmiņas.
* atbalsta grupa aizbildņiem, ar mērķi attīstīt un papildināt zināšanas un prasmes bērnu audzināšanā, saņemt atbalstu sarežģīto situāciju risināšanā. Atbalsta grupas apmeklēja 7 aizbildņi.
* atbalsta grupas pusaudžu vecākiem ,,CAP- ceļvedis audzinot pusaudzi”. Nodarbības apmeklējuši 39 pusaudžu vecāki.

Atbalsta programmas veicina personas sociālās funkcionēšanas spēju atjaunošanu vai uzlabošanu, sociālā statusa atgūšanu un iekļaušanos sabiedrībā, tai skaitā izglītības sistēmā.

1. **Psiholoģiskās palīdzības pakalpojumi.**
2. Grupa “Sociālā rehabilitācijas pakalpojuma sniegšanas no vardarbības cietušām personām un vardarbību veikušām pilngadīgām personām” – 2 grupas, kur vienā grupā – 8 cilvēki, bet otrā 13 cilvēki.
3. Individuālās konsultācijas pusaudžu vecākiem “CAP - Ceļvedis audzinot pusaudzi - 39 individuālās konsultācijas
4. Individuālās konsultācijas – 448. No tām 276 konsultācijas sniegtas telefoniski.
5. Sociālā rehabilitācija dzīvesvietā – 1 cilvēks

2018.gadā ir bijusi aktīva sadarbība ar Gaigalavas, Maltas, Ozolaines un Vērēmu bāriņtiesām, kā arī ar Valsts policiju, Valsts Probācijas Dienesta Rēzeknes teritoriālo struktūrvienību. Bāriņtiesām, Valsts Policijai tika sniegti atzinumi un rakstiski ziņojumi. Piedalījos 6 starpinsticionālajās sanāksmēs (klientu lietu izskatīšanā), 3 tiesas sēdēs, 1 bāriņtiesas sēdē.

|  |  |  |  |
| --- | --- | --- | --- |
| Sociālajam dienestam | Bāriņtiesām | Valsts Policijai | Citi: tiesām; PMK; Probācijas dienestam, Veco ļaužu pansionātam, Rēzeknes tiesai u.c. |
| 30 | 17 | 4 | 8 |
| ***Kopā 2018.gadā sniegti 59 atzinumi*** | | | |

Nosūtījumos minētie mērķi:

* noskaidrot, vai nepilngadīgie ir cietuši no jebkāda veida vardarbības, prettiesiskām darbībām (vai ģimenē ir notikusi vardarbība);
* noskaidrot klienta piemērotību aizbildņa, adoptētāja vai viesģimenes statusa saņemšanai;
* izvērtēt klienta rīcību un agresīvās uzvedības iemeslus;
* sniegt psiholoģisku palīdzību/atbalstu;
* izpētīt klienta spējas un resursus pildīt vecāka pienākumus;
* veicināt klienta izpratni par bērna vecumposma īpatnībām;
* veicināt klienta izpratni par paškontroles iemaņu attīstību;
* veikt psiholoģisko izpēti;
* veikt kognitīvās sfēras izpēti;
* nodrošināt sociālās rehabilitācijas pasākumu dzīvesvietā;
* veicināt izpratni par pozitīvi atbalstošu audzināšanu;
* mazināt uzvedības problēmas;
* par nepilngadīgo iespējamo piedalīšanos tiesas sēdē;
* sniegt konsultācijas;
* sniegt izpratni par savām emocijām un to pieņemamu izpausmi.

Psihosociālā darba konsultācijas

2018.gadā sniegtas 31 konsultācija

**9. Ilgstošas sociālās aprūpes pakalpojumi**

Sociālais dienests piešķir pakalpojumus ilgstošas sociālās aprūpes institūcijās: 2018.gadā ilgstošas sociālās aprūpes un sociālās rehabilitācijas pakalpojumu Veco ļaužu pansionātā un VSAC “Malta” ir saņēmušas 138 personas.

**10. Īslaicīgas sociālās aprūpes pakalpojumi**

Īslaicīgas sociālās aprūpes un sociālās rehabilitācijas pakalpojumu SIA “Viļānu slimnīca” ir saņēmušas 87 personas.

**11. Aprūpes mājās pakalpojums**

Gadījumos, kad personas veselības stāvoklis ļauj uzturēties savā dzīves vietā, dienests nodrošina aprūpes mājās pakalpojumu. Kopumā 2018.gada laikā aprūpes mājās pakalpojums (aprūpētāja pakalpojumi) tika nodrošināts 41 personai. Aprūpes mājās pakalpojums nodrošināts:

I aprūpes līmenis – 8 personām;

II aprūpes līmenis – 21 personai;

III aprūpes līmenis – 12 personām.

**12. Asistenta pakalpojums**

Pirmās un otrās grupas invalīdi varēja pieteikties asistenta pakalpojuma saņemšanai pašvaldībā. Tas paredzēts, lai atvieglotu cilvēku ar invaliditāti pārvietošanos ārpus mājokļa un nokļūšanu vietā, kur cilvēks strādā, mācās, saņem pakalpojumu vai veic sabiedriskās aktivitātes. 2018.gadā asistenta pakalpojumu Rēzeknes novadā pieprasīja un saņēma 240 personas.

**13.** **Sociālā dzīvokļa statuss ir noteikts 89 ģimeņu dzīvokļiem.**

**14. Nepilngadīgo uzvedības sociālās korekcijas un sociālās palīdzības programmas** izstrādātas 6 bērniem, pamatojoties uz informācija no Valsts policijas par nepilngadīgā likumpārkāpēja individuālās prevencijas uzskaites lietu.

15. Dienests piedāvājis iespēju iedzīvotājiem stāties rindā **dažādu valsts sociālās rehabilitācijas pakalpojumu** saņemšanai. 2018.gadā šo iespēju izmantojušas 51 persona ar funkcionāliem traucējumiem. Sociālās aprūpes pakalpojuma personām ar garīga rakstura traucējumiem par valsts budžeta līdzekļiem saņemšanai pagājušajā gadā pieteikti 3 novada iedzīvotāji.

2018.gadā ir bijusi aktīva sadarbība ar bāriņtiesām (Gaigalavas, Maltas, Kaunatas, Ozolaines), Valsts probācijas dienestu, Valsts policiju, izglītības iestādēm, medicīnas iestādēm.

Sadarbībā ar Labdarības  fondu ”Gloria Patri” Rēzeknes novada 31 trūcīgā, daudzbērnu, un nepilnā (kur zaudēts viens no apgādniekiem) ģimene, kurās ir skolas vecuma bērni, ir saņēmusi mazlietotus datorus. Saņemtie datori paredzēti lietošanai ģimenēs esošo bērnu un jauniešu izglītošanai, attīstībai, kā arī ir noderīgi mācību procesa nodrošināšanai skolā. Ģimenes ar fondu „Gloria Patri” noslēdza līgumu, kas aizliedz datoru pārdošanu, dāvināšanu vai nodošanu trešajai personai.

2018.gadā turpinājās sadarbība ar Latvijas Sarkano krustu. Rēzeknes novada trūcīgās ģimenes ar bērniem saņēma higiēnas pakas un skolas piederumu komplektus.

Ievērojot prasības sociālo pakalpojumu sniedzējiem, Sociālais dienests nodrošina, ka visiem darbiniekiem ir atbilstoša izglītība sociālās palīdzības sniegšanai vai sociālā darba veikšanai. Rēzeknes novada pašvaldības Sociālajā dienestā strādā 34 sociālie darbinieki, 1 sociālās palīdzības organizators, psihologs, 16 aprūpētāji.

Lai pilnveidotu savu profesionalitāti, visi dienesta darbinieki ir apmeklējuši kvalifikācijas celšanas kursus, seminārus, konferences ne mazāk par 24 stundām. Visi sociālie darbinieki izgāja supervīzijas ciklu 21 stundas.

2018.gadā Sociālais dienests no dažādām institūcijām un iedzīvotājiem tika saņēmis 225 vēstules. Veikta sarakste, risinot sociāla rakstura jautājumus, sniegtas atbildes, sagatavotas dažādas atskaites, 2017.gada statistikas pārskats, kārtota dokumentācija ilgstoši glabājamo lietu nodošanai Valsts arhīvā, u.c. darba pienākumi. Dati par sociālā dienesta klientiem un saņemtās palīdzības apjomu tiek ievadīti datorprogrammā Sociālās palīdzības administrēšanas informatīvā sistēmā ,,SOPA’’, sistēmā NPAIS, aprūpes pakalpojuma saņemšanai tiek izmantota programma “Apsis”.